
Δευτέρα, 17 Αυγούστου 2026
ΔΕΛΤΙΟ ΤΥΠΟΥ

Προσθαλάσσωση αεροσκάφους στο Πλατυγιάλι - Προσάραξη Θ/Γ σκάφους στο Ρίο – Σύλληψη αλλοδαπού στην Πάτρα
Τις βραδινές ώρες χθες, ενημερώθηκε η Λιμενική Αρχή του Πλατυγιαλίου για την προσθαλάσσωση, κατά την διαδικασία υδροληψίας, ενός μισθωμένου αεροσκάφους της Πυροσβεστικής Υπηρεσίας, τύπου «AIR TRACTOR», στη θαλάσσια περιοχή νοτιοανατολικά του Αστακού και την ασφαλή περισυλλογή του χειριστή και μοναδικού του επιβαίνοντα από ιδιωτικό σκάφος. Αμέσως στην περιοχή μετέβησαν τρία Περιπολικά σκάφη Λ.Σ.-ΕΛ.ΑΚΤ. (ΠΛΣ), τα ιδιωτικά σκάφη «ΑΡΓΩ» Τ.Μ.73-Β’ και «ΑΤΛΑΝΤΙΣ» Τ.Σ. 292-Β’ καθώς και το αλιευτικό (Α/Κ) σκάφος «ΠΑΝΑΗΣ» Ν.Λ. 263. Ο χειριστής του αεροσκάφους, παρελήφθη από ΠΛΣ και μεταφέρθηκε στο λιμάνι του Πλατυγιαλίου, καλά στην υγεία του. Το αεροσκάφος οδηγήθηκε με τη συνδρομή του «ΠΑΝΑΗΣ» και του «ΑΤΛΑΝΤΙΣ» στο λιμάνι του Πλατυγιαλίου, συνοδεία ενός ΠΛΣ, ενώ πρόκειται να ανελκυστεί στην ξηρά. Με μέριμνα του φορέα διαχείρισης του λιμένα, λήφθηκαν μέτρα αντιμετώπισης πιθανής ρύπανσης, για προληπτικούς λόγους. Προανάκριση διενεργείται από το Β’ Λιμενικό Τμήμα Πλατυγιαλίου του Λιμεναρχείου Μεσολογγίου.
Διαθέσιμο φωτογραφικό υλικό στο www.hcg.gr
*****

Τις πρωινές ώρες χθες, ενημερώθηκαν οι Λιμενικές Αρχές της Πάτρας και του Ρίου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) Λ.Σ.-ΕΛ.ΑΚΤ., για περιστατικό προσάραξης θαλαμηγού (Θ/Γ) σκάφους σημαίας Η.Π.Α., με πέντε (5) αλλοδαπούς επιβαίνοντες (2 υπήκοοι Η.Π.Α., 1 υπήκοος Ιταλίας, 1 υπήκοος Ελβετίας και 1 υπήκοος Ισπανίας) στη θαλάσσια περιοχή του ακρωτηρίου «ΔΡΕΠΑΝΟ» Κορινθιακού Κόλπου. Αμέσως, για την περιοχή αναχώρησαν 2 Περιπολικά σκάφη Λ.Σ.-ΕΛ.ΑΚΤ., το Ρ/Κ «ΕΡΜΗΣ» Ν.Π.11415 και το επαγγελματικό σκάφος «ΑΓΙΟΣ ΝΙΚΟΛΑΟΣ» Σ.Π. 3814 με επιβαίνοντες στελέχη Λ.Σ.-ΕΛ.ΑΚΤ., όπου εντόπισαν το Θ/Γ με τους επιβαίνοντές του καλά στην υγεία τους.  Πραγματοποίηθηκαν προσπάθειες αποκόλλησης του Θ/Γ με αρνητικά μέχρι στιγμής αποτελέσματα, ενώ ένα ΠΛΣ παρέμεινε στο σημείο. Από το περιστατικό δεν παρατηρήθηκε θαλάσσια ρύπανση.
*****
Τις απογευματινές ώρες χθες, στελέχη του Γραφείου Ασφαλείας της Λιμενικής Αρχής της Πάτρας προέβησαν στη σύλληψη ενός 31χρονου αλλοδαπού, για παράβαση του άρθρου 83 του Ν. 3386/05 «Παράνομη είσοδος-έξοδος από τη χώρα», όπως αντικαταστάθηκε από το άρθρο 27 του Ν. 5226/2025 και ισχύει. Ειδικότερα, σε έλεγχο που διενεργήθηκε στον νότιο λιμένα Πατρών κατά τη διαδικασία φόρτωσης ενός Ε/Γ-Ο/Γ πλοίου με προορισμό το εξωτερικό, ο 31χρονος κατείχε και επέδειξε ταξιδιωτικό έγγραφο, που δεν επιτρέπει τη νόμιμη παραμονή του σε χώρο SCHENGEN, με σκοπό την παράνομη έξοδό του από τη χώρα. Προανάκριση διενεργείται από το Κεντρικό Λιμεναρχείο Πάτρας.
ΕΛΛΗΝΙΚΗ ΔΗΜΟΚΡΑΤΙΑ

